  Виталий Пронин 27-тӥ южтолэзе Удмуртиысь Культурая министерстволэн косэмезъя пытсаськизы культурая юртъёс, музейёс, библиотекаос, кинотеатръёс… Озьы ке но культура уг кӧлы. Кӧшкемыт югдурлэн ӟеч палыз но вань: культурая учреждениослэн вотэсысь бамъёссы тунсыко материалэн узырмо. Удмурт театрлэн кивалтӥсез Андрей Ураськин: — Али Удмурт театр пытсамын ке но, оскиськом: театральной сезонмы ӧз на йылпумъяськы. Вормон Нуналлы сӥзем «Салют Победы» бадӟым концерт дасям вал, жаляса верано, сое куартолэзе возьматыны ум быгатэ. Оло, вуоно сезонын возьматом ай. Тулыс Москваысь Юлия Поспелова драматурглэн «Лёха» пьесаезъя «Шуылоз вал песятае…» спектакльлэн премьераез ортчыны кулэ вал. Сое дасям, Барнаулысь, Санкт-Петербургысь, Москваысь специалистъёсты ӧтьыса. Оскисько, премьераез июль толэзе ортчытыны луоз. Тулыс спектакльёсы басьтэм билетъёсты берыктыны луэ. Онлайн амалэн басьтэмъёссэ вотэсын ик берыктоно, нош кассаысь басьтэмъёссэ самоизоляция йылпумъяськем бере вайыны луоз. Национальной библиотекалэн директорезлэн воштӥсез Анна Семёнова: — Национальной библиотека та югдурлы дась вал, шуыны луоз: вотэс бамамы трос ресурсъёс интыямын. Электрон библиотекамы ог 10 ар ӵоже узырмиз — ми лыдӟисьёслы трос литература ӵектыны быгатӥськом. Тросэзлы та дыре уг тырмо пумиськонъёс. Соин меӵак эфирын шара лыдӟонъёс ортчытъяны малпам. Таин валче видеофонд но узырме. Кылсярысь, али Удмуртиысь но шаермылэн палэнысьтыз тунсыко адямиос удмурт выжыкылъёсты шара лыдӟо «ВКонтакте» бамамы, бӧрысь соосты котьку кылзыны луоз. Трос акциос, викторинаос, марафонъёс ортчытъяськом. Соцсетьёсысь группаосамы тросгес калык гожтӥськыны ӧдъяз. Кусып возиськом пӧртэм мессенджеръёс пыр, Zoom платформаын совещаниос ортчытъяськом. Пичи Пурга ёросысь библиотекалэн кивалтӥсез Людмила Шумилова: — 11-тӥ апрельысен Пичи Пургаын но Баграш-Бигра гуртын карантин ялэмын, Пургала но Биграла пырыны луэ, КПП-осты ортчыса гинэ. Али ужмы вотэсэ выжиз. Библиотекарьёс лыдӟисьёслы викторинаос ортчытъяло, произведениосты шара лыдӟо. Со сяна, азьвыл мытэм акциосмес азьланьтӥськом — ёросысь геройёс сярысь, Быдӟым оже пыриськем ветеранъёс сярысь ивор люкаськом но сое соцсетьёсы поттаськом, «Тодамы ваём удмурт анайёсыз» акцимы вань. Библиотекае жингыръясьёс трос. Огпол бӧрдон калэ вуэм кышномурт жингыртӥз, юа, ужаськоды-а, пе. Нош огпол ӧс ворсамын ӧй вал, лыдӟись пыриз. Книга туж куриз — лыдӟиськем, пе, потэ. Мон солы ӵектӥ буккроссинглы чаклам ӝажы вылысь книгаосты басьтыны. Али та ӝажыез ворсам ини. Верасьёс вань, библиотекаос нокинлы кулэ ӧвӧл ини шуыса, нош карантин возьматэ: ужмес калык кулэ каре ай. Яр ёросысь библиотекаослэн директорзы Марина Данилова: — Ужмес турскиськом вотэс пыр азинтыны. Али «Бессмертный полк» акциез вотэсын ортчытыны ӧдъяськом,калыкез вуж туспуктэмъёс-ты оцифровать карыны лӧпкытӥськом. Но ваньзылэн луонлыксы ӧвӧл. Вичакез соцсетьёсын ужало, кин ке ӟечгес пӧрмытэ, кинлы ке секытэнгес сётӥське. Интернет но котькытын одӥг кадь ӧвӧл, куд-ог деревняосын ёрмо. Озьы ке но ёросысь вань библиотекаослэн вотэсын бамъёссы кылдӥзы. Куспамы но вераськыны капчигес луиз. Та дырозь но вотэсын ужаны куро вал ини. Озьы секыт югдуркалыкез вырӟытӥз. Ми калыкез коронавируслэсь мукет пала кыскыны турскиськом, со сярысь ум мачкиське — митэк но верасез вань. Дэбесысь культурая центрысь режиссёр Олег Наговицын: — Али 1-тӥ Майлы но Вормон Нуналлысӥзем онлайн амалэн концертъёс возьматыны дасяськиськом. Артистъёсмы доразы номеръёссэс возьматозы, оператормес котькудзы дӥне лэзьялом. Со сяна, 1-тӥ Майлы радиогазет дасяськом. Вотэсын уж будӥз, соин сэрен соцсетьёсысь но уногес материал учкыны луэ. Мон самоизоляцилэн 1-тӥ арняяз 3 концерт монтировать кари. Валасько: та шутэтскон вакыт ӧвӧл. Малпасько, кин котьку ужаз, со али но тэк уг пукы. «Удмуртия» книжной издательстволэн кивалтӥсезЮрий Кузнецов: — Удмурт кылъя, литературая, шаермылэн географиезъя но историезъя учебникъёсты издательствомы сяна нокин уз потты, соин милям ужмы уретэмын ӧвӧл. Планъёсмес ӧм кулэстэ: Удмуртилэн 100 ар тырмонэзлы книгаос поттоно, Быдӟым Вормонлы сӥзем ог 10 издание дасяно. Тросэз ужасьёсмы, доразы пукыса но, ужзэс быдэстыны быгато. Но авторъёсын али ум пумиськылӥське, лавкамы но ворсамын. Книга юасьёс вань, но али кӧня ке чиданы кулэ. ________ Анастасия ШУМИЛОВА  